****

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/21-01/3**

**URBROJ: 2198/31-02-21-8**

**U Gračacu, 17. lipnja 2021. g.**

**Z A P I S N I K**

s 1. konstituirajuće sjednice Općinskog vijeća Općine Gračac održane 17. lipnja 2021. godine s početkom u 17.00 sati u velikoj općinskoj vijećnici u Gračacu.

Bojana Fumić, pročelnica Jedinstvenog upravnog odjela Općine Gračac pozdravlja nazočne, čestita im na izboru, kao i izabranom općinskom načelniku i zamjeniku načelnika iz reda pripadnika srpske nacionalne manjine. Kao pročelnica upravnog tijela temeljem čl. 87. st. 1. Zakona o lokalnim izborima ovlaštena je za sazivanje, otvaranje i vođenje konstituirajuće sjednice Općinskog vijeća Općine Gračac do određivanja osobe koja će predsjedati sjednicom do izbora predsjednika Općinskog vijeća.

Otvara konstituirajuću sjednicu Općinskog vijeća Općine Gračac.

Bojana Fumić vrši prozivku novoizabranih vijećnika radi utvrđivanja kvoruma.

Nazočni vijećnici:

1. Rajko Obradović
2. Milorad Stanisavljević
3. Jovica Ilić
4. Rade Dubajić
5. Luka Radusin
6. Boban Brkić
7. Tadija Šišić
8. Dajana Šušnja Jasenko
9. Ružica Tulumović
10. Zlatko Burić
11. Viktor Kupčak (Bojana Fumić pojašnjava nazočnima da je Viktor Kupčak zamjenik izabranog člana Marka Gale te da temeljem čl. 79. st. 10. Zakona o lokalnim izborima na sjednici predstavničkog tijela umjesto člana predstavničkog tijela koji je stavio mandat u mirovanje ili mu je mandat prestao po sili zakona, pravo sudjelovanja i odlučivanja ima zamjenik tog člana određen sukladno odredbama tog Zakona, o čemu više u Izvješću Mandatne komisije)
12. Slavica Miličić
13. Ankica Rosandić

Bojana Fumić utvrđuje da su od ukupno 13 članova nazočni svi novoizabrani vijećnici, odnosno 13 vijećnika te da sve odluke moraju imati većinu od najmanje 7 glasova.

Sjednici je, uz Bojanu Fumić, nazočan općinski načelnik Robert Juko i zamjenik općinskog načelnika iz reda pripadnika srpske nacionalne manjine Nebojša Rađenović, izabrani vijećnik koji je stavio mandat u mirovanje Marko Gale i Sandra Kukić, viša stručna suradnica u Općini Gračac, zapisničar.

Bojana Fumić poziva nazočne da, sukladno odredbama Poslovnika Općinskog vijeća Općine Gračac, poslušaju himnu Republike Hrvatske “Lijepa naša domovino”, nakon čega se minutom šutnje odaje počast svima koji su svoje živote utkali u temelje samostalne i slobodne Republike Hrvatske.

Bojana Fumić utvrđuje da se pristupa radu po jedinstveno utvrđenom dnevnom redu konstituirajuće sjednice koji glasi:

DNEVNI RED:

1. Izbor Mandatne komisije

2. Izvješće Mandatne komisije i verifikacija mandata članova Općinskog vijeća

- Utvrđivanje člana Općinskog vijeća koji će predsjedavati sjednicom

do izbora predsjednika

- Svečana prisega članova Općinskog vijeća

3. Izbor Komisije za izbor i imenovanja

4. Izbor predsjednika i potpredsjednika Općinskog vijeća

Pristupa se radu po pojedinim točkama utvrđenog dnevnog reda:

**Ad/1** Izbor Mandatne komisije

Bojana Fumić pojašnjava zadaće Mandatne komisije: na konstituirajućoj sjednici obavještava Općinsko vijeće o provedenim izborima za Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima, obavještava Općinsko vijeće o podnesenim ostavkama, o zamjenicima vijećnika koji počinju obavljati vijećničku dužnost, o mirovanju mandata vijećnika po sili zakona, o mirovanju mandata iz osobnih razloga i o mirovanju zbog obnašanja nespojive dužnosti te o zamjenicima tih vijećnika; o prestanku mirovanja mandata vijećnika, o prestanku mandata kada se ispune zakonom predviđeni uvjeti i drugom. Napominje da se bira predsjednik i dva člana, na prijedlog najmanje 1/3 vijećnika, odnosno pet vijećnika.

Predan je jedan pisani prijedlog.

Bojana Fumić čita prijedlog podržan potpisom 7 vijećnika (popis vijećnika: Tadija Šišić, Slavica Miličić, Ankica Rosandić, Dajana Šušnja Jasenko, Viktor Kupčak, Zlatko Burić, Ružica Tulumović) kojim su predloženi Ankica Rosandić za predsjednicu Mandatne komisije te Viktor Kupčak i Boban Brkić za članove. Prijedlog utvrđuje pravovaljanim.

Drugih prijedloga nema.

Pristupa se pojedinačnom glasovanju. O prijedlogu za imenovanje Ankice Rosandić predsjednicom Mandatne komisije vijećnici glasuju s 10 ZA, 2 PROTIV, 1 UZDRŽAN (od ukupno 13 nazočnih vijećnika). Ankica Rosandić izabrana je za predsjednicu.

O prijedlogu za imenovanje Viktora Kupčaka članom Mandatne komisije vijećnici glasuju s 10 ZA, 1 PROTIV, 2 UZDRŽANIH (od ukupno 13 nazočnih vijećnika). Viktor Kupčak izabran je za člana.

O prijedlogu za imenovanje Bobana Brkića članom Mandatne komisije vijećnici glasuju s 12 ZA, 1 PROTIV, 0 UZDRŽANIH (od ukupno 13 nazočnih vijećnika). Boban Brkić izabran je za člana. Utvrđuje se da je većinom glasova Općinsko vijeće Općine Gračac donijelo

**Odluku o izboru**

**Mandatne komisije**

koja se prilaže i sastavni je dio ovog zapisnika.

**Ad/2** Izvješće Mandatne komisije i verifikacija mandata članova Općinskog vijeća

Bojana Fumić poziva vijećnicu Ankicu Rosandić da, kao predsjednica Mandatne komisije, a sukladno nadležnostima Mandatne komisije, pročita Izvješće o rezultatima izbora za Općinsko vijeće Općine Gračac (u privitku). Njime se nazočne upoznaje s rezultatima izbora, izabranim vijećnicima, o tome da je izabrani član Marko Gale stavio mandat u mirovanje, a za zamjenika mu je određen Viktor Kupčak, kao i o tome da je prvi izabrani član s kandidacijske liste koja je dobila najviše glasova Rajko Obradović, SDSS-DSS.

Bojana Fumić utvrđuje da je, prema Izvješću Mandatne komisije, prvi izabrani član s kandidacijske liste koja je dobila najviše glasova Rajko Obradović, SDSS-DSS, kojega poziva da preuzme predsjedavanje konstituirajućom sjednicom Općinskog vijeća Općine Gračac do izbora predsjednika.

Rajko Obradović preuzima predsjedavanje sjednicom.

Pristupa se polaganju prisege.

Predsjedatelj Rajko Obradović poslije pročitane prisege proziva pojedinačno vijećnice i vijećnike da bi, nakon što je izgovoreno njihovo ime i prezime, ustali, prisegnuli te potpisali tekst prisege i predali jedan primjerak predsjedatelju. Vijećnik Tadija Šišić daje primjedbu da predsjedatelj i pojedini vijećnici ne potvrđuju prisegu riječju „Prisežem“ već koriste druge riječi, smatra to neozbiljnim i izrazom nepoštovanja.

**Ad/3** Izbor Komisije za izbor i imenovanja.

Predsjedatelj Rajko Obradović čita dostavljeni pisani prijedlog podržan potpisom 7 vijećnika (popis vijećnika: Tadija Šišić, Dajana Šušnja Jasenko, Ankica Rosandić, Slavica Miličić, Viktor Kupčak, Zlatko Burić, Ružica Tulumović) kojim su predloženi Dajana Šušnja Jasenko za predsjednicu Komisije za izbor i imenovanja te Ankica Rosandić i Rade Dubajić za članove. Prijedlog se utvrđuje pravovaljanim.

Drugih prijedloga nema.

Pristupa se pojedinačnom glasovanju.

O prijedlogu za imenovanje Dajane Šušnja Jasenko predsjednicom Komisije za izbor i imenovanja vijećnici glasuju s 11 ZA, 0 PROTIV, 2 UZDRŽANIH (od ukupno 13 nazočnih vijećnika). Dajana Šušnja Jasenko izabrana je za predsjednicu Komisije.

O prijedlogu za imenovanje Ankice Rosandić članicom Komisije za izbor i imenovanja vijećnici glasuju s 11 ZA, 0 PROTIV, 2 UZDRŽANIH (od ukupno 13 nazočnih vijećnika). Ankica Rosandić izabrana je za članicu.

O prijedlogu za imenovanje Rade Dubajića članom Komisije za izbor i imenovanja vijećnici glasuju s 12 ZA, 0 PROTIV, 1 UZDRŽANIH (od ukupno 13 nazočnih vijećnika). Rade Dubajić izabran je za člana. Utvrđuje se da je većinom glasova Općinsko vijeće Općine Gračac donijelo

**Odluku o izboru**

**Komisije za izbor i imenovanja**

koja se prilaže i sastavni je dio ovog zapisnika.

**Ad/4** Izbor predsjednika i potpredsjednika Općinskog vijeća.

Predsjedatelj Rajko Obradović otvara postupak izbora predsjednika.

Dostavljena su dva pisana prijedloga.

Prijedlog da se za predsjednika Općinskog vijeća izabere Luka Radusin potpisali su: Rajko Obradović, Milorad Stanisavljević, Jovica Ilić, Rade Dubajić, Luka Radusin. Prijedlog se utvrđuje pravovaljanim.

Drugi prijedlog da se za predsjednika izabere Slavica Miličić potpisali su: Tadija Šišić, Ankica Rosandić, Dajana Šušnja Jasenko, Slavica Miličić, Viktor Kupčak, Zlatko Burić, Ružica Tulumović. Prijedlog se utvrđuje pravovaljanim.

Pristupa se glasovanju.

O prijedlogu da za predsjednika Općinskog vijeća Općine Gračac bude izabran Luka Radusin, vijećnici glasuju s 6 ZA, 7 PROTIV, 0 UZDRŽANIH (od ukupno 13 nazočnih vijećnika). Prijedlog nije usvojen.

O prijedlogu da za predsjednika Općinskog vijeća Općine Gračac bude izabrana Slavica Miličić, vijećnici glasuju s 9 ZA, 1 PROTIV, 3 UZDRŽANIH (od ukupno 13 nazočnih vijećnika).

Utvrđuje se da je Slavica Miličić izabrana je za predsjednicu Općinskog vijeća većinom od 9 glasova svih vijećnika, čime je Općinsko vijeće donijelo

**Odluku**

**o izboru predsjednice**

**Općinskog vijeća**

koja se prilaže i sastavni je dio ovog zapisnika.

Izborom predsjednice Općinsko vijeće Općine Gračac je konstituirano te Slavica Miličić nastavlja predsjedati sjednicom kao izabrana predsjednica Općinskog vijeća Općine Gračac. Pristupa se izboru dva potpredsjednika Općinskog vijeća Općine Gračac.

Dostavljena su dva pisana prijedloga, za dva potpredsjednika. Slavica Miličić čita prijedlog da se za potpredsjednika Općinskog vijeća izabere Tadija Šišić kojeg su potpisali: Tadija Šišić, Ankica Rosandić, Dajana Šušnja Jasenko, Slavica Miličić, Viktor Kupčak, Zlatko Burić, Ružica Tulumović.

Drugi prijedlog da se za potpredsjednika Općinskog vijeća izabere Rajko Obradović potpisali su: Milorad Stanisavljević, Rajko Obradović, Jovica Ilić, Luka Radusin, Rade Dubajić. Oba prijedloga su pravovaljana.

O prijedlogu da za potpredsjednika Općinskog vijeća Općine Gračac bude izabran Tadija Šišić, vijećnici glasuju s 7 ZA, 5 PROTIV, 1 UZDRŽAN (od ukupno 13 nazočnih vijećnika).

Tadija Šišić izabran je za potpredsjednika Općinskog vijeća većinom glasova svih vijećnika, čime je Općinsko vijeće donijelo

**Odluku**

**o izboru potpredsjednika**

**Općinskog vijeća**

koja se prilaže i sastavni je dio ovog zapisnika.

O prijedlogu da za još jednog potpredsjednika Općinskog vijeća Općine Gračac bude izabran Rajko Obradović, vijećnici glasuju s 6 ZA, 7 PROTIV, 0 UZDRŽANIH (od ukupno 13 nazočnih vijećnika). Utvrđuje se da prijedlog nije usvojen.

Vijećnik Rade Dubajić postavlja pitanje: da li to znači da se ostavlja mogućnost naknadnog izbora drugog potpredsjednika. Pročelnica Bojana Fumić odgovara potvrdno.

Vijećnik Tadija Šišić se javlja za riječ: nakon prljave kampanje, očekivao sam od Obradovića ispriku da kaže oprostite, nisam znao, možda sam zaveden, za manje stvari vijećnici su bili prozivani, jedno mjesto za potpredsjednika vijeća smo namjerno ostavili prazno, pružamo ruku, ali minimum političke kulture bi bio da je netko od Vas ili on osobno rekao da to nisu njegove riječi jer to je onaj minimum koji sam ja očekivao kao predsjednik HDZ-a, stranke koja je dobila pojedinačno najveći broj mandata, kao načelnik s deset godina mandata u Općini i za mog mandata kao načelnika u 10 godina nikada se nije dogodilo takvo nešto, da netko gradi, 25 godina poslije agresije na ovu državu kampanju na takav način, da kaže: „vodit ću Općinu, a dao Bog da joj ne rodilo ništa“, tko bi normalan glasovao za nekoga tko ne želi ovoj Općini dobro i minimum kulture bi bio da kaže da se ispričava, da kaže oprostite, idemo probati zajedno. Poštujmo mjesto i državu u kojoj živimo.

Predsjednica Slavica Miličić daje riječ Rajku Obradoviću.

Vijećnik Rajko Obradović odgovara: od svega onoga što je bilo na Facebook-u jedina istina je ona slika sa zastavom, i stojim iza nje, ta slika je bila u Beogradu, član sam kulturno umjetničkog društva „Krajiška omladina“ gdje smo se družili, isto kao što Vas bole rane iz rata tako i nas, rat je ostavio duboke tragove.

Vijećnik Tadija Šišić: Ovo nije bio rat, ovo je bila agresija, nije bio nekakav sukob, to je bila agresija Republike Srbije na Republiku Hrvatsku. Republika Srpska Krajina nije postojala niti je ikada priznata, o tome ne možemo pričati.

Predsjednica Slavica Miličić dozvoljava Rajku Obradoviću da dovrši što je mislio za reći. Vijećnik Rajko Obradović navodi da je ta slika sa zastavom nastala na nagovor prijatelja, slikao bi se i da je bila i koja druga zastava, završava tu temu, da je dosta bilo nacionalnosti i svega, da su svi najveći Hrvati, a u zadnjih osam godina se zna kako je Općina vođena.

Slavica Miličić: sveukupnoj javnosti ovdje bi bilo bitno da kažete da Vam je žao.

Rajko Obradović: što se tiče same kampanje, žao mi je što je otišla u krivom smjeru, jer sam se predstavio kao netko tko nisam, tko nije za suradnju s Hrvatima, meni su u kuću dolazili i Srbi i Hrvati i tu nema razlike, nema razlike tko je što nego tko je kakav i ne želim se vraćati na tu temu nacionalizma.

Slavica Miličić: Znači, Vi ne stojite iza toga „Ne rodila ni šljiva ni njiva“?

Rajko Obradović: Ne. To je pjesma.

Tadija Šišić: pjesma je i „Čavoglave“.

Vijećnik Boban Brkić se javlja za riječ i postavlja pitanje tko stoji iza isprike i toga što se pjevalo u Gračacu na dan izbora „Ubij Srbina“, tko se tu ispričao.

Vijećnik Rade Dubajić: ja sam javnu ispriku jedino vidio od gospođe Slavice Miličić, nisam vidio ni od predsjednika HDZ-a ni od koga drugog da se ogradio od toga.

Vijećnik Tadija Šišić odgovara da se ovdje radi o čovjeku koji je trebao biti načelnik općine, a ne o nekom tko je pjevao na ulici, nije ni on čuo da je itko tijekom večeri rekao išta ružno, a kamoli zapjevao poslije pobjede, nije uopće čuo da je netko pjevao.

Predsjednica Slavica Miličić: bilo je tijekom noći, to su građani pjevali, uzvikivali kroz cijeli grad, to nije bilo u redu.

Predsjednica Slavica Miličić daje riječ Rajku Obradoviću da iznese jasno i glasno što ima za reći.

Vijećnik Rajko Obradović: ako je koga uvrijedilo ono sa zastavom, namjere nije bilo, nije bila moja ideja, ispričavam se svima koje je to uvrijedilo i završavam tu temu.

Predsjednica Slavica Miličić: dobro, prihvaćam ispriku.

Načelnik Robert Juko se obraća vijećniku Rajku Obradoviću: problem je kad slušam tako jednog mladog čovjeka kad kaže kako se vodila općina u 8 godina, očigledno nemate pojma kako se vodila općina, očigledno niste informirani i ne čitate na internetu. Rajko Obradović: jeste Vi svjesni koliko je mladih ljudi otišlo iz Gračaca? Načelnik Robert Juko: otišlo je i iz Rijeke, prije tjedan dana spasio sam 2 radna mjesta, danas jedno, spasio sam posljedice istog tog SDSS-a, zato što bi institucije selile u Obrovac, Benkovac, Zadar i svi bi išli na burzu rada dolje ili u poreznu.

Vijećnik Jovica Ilić se javlja za riječ, ima pitanje za načelnika i direktora Čistoće, kada napunim onu najlonsku vrećicu za smeće gdje nosim to, nemamo kantu za smeće?

Načelnik Robert Juko: jeste tražili kantu od Čistoće?

Predsjednica Slavica Miličić: Na idućoj sjednici ćemo razgovarati o svemu.

Vijećnik Boban Brkić postavlja pitanje načelniku: Kažete institucije idu iz Gračaca, a čemu je napravljena i obnovljena zgrada u Srbu s trideset, četrdeset prostorija, sve ima i internet i grijanje i struju i što ta neka institucija nije došla tamo raditi?

Načelnik Robert Juko: zato što oni nas uvjetuju a ne mi njih, jer smo došli do te pozicije da nismo mi ti koji njih uvjetujemo. Slažem se, ne samo ta zgrada, nego masa zgrada.

Predsjednica Slavica Miličić: treba se riješiti vlasničko pitanje.

Vijećnik Rajko Obradović: smatram da nam ova prepirka ne treba nikome, mislim da bi bilo u redu da u naredne 4 godine radimo svi zajedno da se malo pokrene ovo mjesto koliko je moguće, a ne da se raspravljamo tko je što, tko je gdje tko je što radio tko nije radio.

Predsjednica Slavica Miličić: zahvaljujem se svima koji su me izabrali na ovu časnu dužnost i dali mi povjerenje za obnašanje dužnosti predsjednice Općinskog vijeća i hvala Vam na povjerenju i iskazanoj potpori i vjerujem da ću u svom radu imati podršku svih Vas, od svih vijećnika koji predstavljaju stanovnike Općine Gračac i vjerujem da će ovo Vijeće voditi na jedan konstruktivan način uz puno poštivanje i nacionalnosti i političkih različitosti i raznih mišljenja i vjerujem da ću od svih Vas dobiti iskrenu i čvrstu potporu. Svi konstruktivni prijedlozi, sve kreativne ideje i razvojni projekti s kojima će se unaprijediti kvaliteta života mještana i mještanki Općine Gračac bit će dobrodošli. Svi ti prijedlozi, dobit će punu pažnju Općinskog vijeća. Vjerujem da ćemo na takav način dolaziti do najboljih odluka i tako opravdati povjerenje mještana Općine Gračac.

Kako više nije bilo tema za raspravu i završen je rad po dnevnom redu, sjednica se zaključuje u 18.00 sati.

**ZAPISNIČAR: PROČELNICA JEDINSTVENOG UPRAVNOG ODJELA**

**OPĆINE GRAČAC:**

**Sandra Kukić, dipl. iur. Bojana Fumić, mag. iur.**

**PREDSJEDATELJ DO IZBORA PREDSJEDNIKA:**

**Rajko Obradović**

**PREDSJEDNICA OPĆINSKOG VIJEĆA:**

**Slavica Miličić**